arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Ég vil endurtaka það sem ég sagði við 2. umr., að ég tel að samgn. þessarar d. hafi unnið mjög gott starf í þessu máli og skoðað það vandlega á stuttum tíma. Hins vegar, eins og ég sagði einnig, er málið ákaflega viðkvæmt og eins og mönnum hér er ljóst hafa komið fram við frv. ýmsar aths., ekki síst frá Landssambandi ísl. útvegsmanna, sem getið var við 2. umr. Ég vil því lýsa því hér yfir nú, að ég mun leggja á það áherslu við meðferð málsins í Ed., að samgn. þeirrar d. taki þær aths. til meðferðar og geri tilraun til að ná samkomulagi með útvegsmönnum og sjómönnum. Ég legg á það ríka áherslu, að mál þetta fái afgreiðslu á þessu þingi, og leyfi mér að vona að þessi málsmeðferð geti sætt þá aðila sem kunna að vera á öndverðum meiði um einstök atriði þessa máls. Mér hefur heyrst á öllum að menn vilji að málið fái framgang, og ég vil því láta þetta koma fram að gefnu tilefni.



Herra forseti. Ég gat þess við 2. umr. um þetta frv. í gær, að mér hefði ekki verið kunnugt um annað en að þeir aðilar, sem málið snerti, hefðu verið nokkurn veginn ásáttir með frv. eins og það var þegar ráðh. lagði það fyrir Alþ. í vetur. Með tilliti til þess svo og þess grundvallarsjónarmiðs, að ekki eigi með lagaboði að hrófla við samningum aðila nema í ítrustu neyð og í sérstökum undantekningartilfellum, flutti ég við 2. umr. brtt. við 3. mgr. frv. sem færði þann þátt þess til upphaflegs horfs. Ég hafði hugsað mér að sýna þá till. aftur við 3. umr. og jafnvel bæta þar við annarri, eins og ég gat um í ræðu minni í gær. En nú þegar hæstv. samgrh. hefur gefið þá yfirlýsingu, sem menn hafa heyrt, mun ég, í trausti þess að ráðh. beiti sér fyrir því að leiðrétting verði gerð á frv. í Ed., ekki flytja brtt. að þessu sinni, tel það vænlegra heldur en fara að efna til umr. um það á þessu stigi hér í deildinni.
Þingræður haldnar á Alþingi Íslendinga



Herra forseti. Ég skal ekki hafa langt mál um þetta frv., sem hér er til umr. og hefur nú farið í gegnum Nd. Mig langar til þess að lesa upp 1. gr. frv., en hún hljóðar þannig: „Nú telur sveitarstjórn í kauptúni með færri en 1000 íbúa nauðsyn bera til að setja reglugerð um búfjárhald í kauptúninu og skal henni það þá heimilt með samþykki ráðherra.“ Síðan koma athugasemdirnar, herra forseti, við þetta lagafrv., en þar stendur: „Þegar svo háttar til í sveitarfélagi að engar jarðir eru í ábúð, en allt búfjárhald er á vegum íbúa í kauptúni, þykir rétt, ef sveitarstjórn telur nauðsyn bera til, að veita henni heimild til að setja reglugerð um búfjárhald í sveitarfélaginu þótt íbúar þess séu færri en 1000 að tölu.“ Það, sem ég hef einkum um þessar athugasemdir að ræða, er það, að samkv. aths. er gert ráð fyrir að slík reglugerð verði ekki sett nema allt búfjárhald í sveitarfélaginu sé á vegum íbúa í kauptúninu eða þéttbýliskjarnanum. Ég tel eðlilegt að um geti verið að ræða setningu reglugerðar, enda þótt einhverjar jarðir innan sveitarfélagsins séu í ábúð. Ég tel það mjög eðlilegt. Við vitum að það geta komið upp margvísleg óþægindi sakir búfjárhalds manna sem eru búsettir í þéttbýliskjarnanum, þannig að mér finnst aths. eða lögskýringin við frv. þrengja það. Ég vil a. m. k. leggja þann skilning í þetta, að það sé eðlilegt að sett sé reglugerð varðandi kauptún sem eru með innan við 1000 íbúa, enda þótt einhverjar jarðir séu í ábúð. Herra forseti. Ég ætla ekki að hafa um þetta fleiri orð, en ég tel þörf á því að slík heimild sem þessi verði veitt.
Þingræður haldnar á Alþingi Íslendinga



Herra forseti. Landbn. hefur fjallað um frv. til l. um breyt. á lögum um tilbúning og verslun með smjörlíki o. fl. Þetta mál er búið að fara í gegnum Nd. og leggur n. til að það verði samþ. óbreytt. Fjarverandi við afgreiðslu málsins voru þeir Þorv. Garðar Kristjánsson og Eyjólfur Konráð Jónsson.



Herra forseti. Landbn. hefur fjallað um frv. til l. um breyt. á lögum um eyðingu refa og minka. Þetta frv. er einnig komið frá Nd. og landbn. leggur til að það verði samþ. eins og það kom þaðan. Fjarverandi við afgreiðslu málsins voru Þorv. Garðar Kristjánsson og Eyjólfur Konráð Jónsson.



Herra forseti. Félmn. Ed. hefur fjallað um frv. til l. um breyt. á lögum nr. 44 frá 23. maí 1964, um búfjárhald í kaupstöðum og kauptúnum. N. leggur til að frv. verði samþ. óbreytt. Karl Steinar Guðnason var fjarverandi við afgreiðslu málsins.



Herra forseti. Hér er að vísu á döfinni mál sem ég er andvígur. Ég er alinn upp í sjávarþorpi og kynntist þegar í æsku þessu dýrlega afbrigði íslensku sauðkindarinnar, garðrollunni, sem var kölluð stökkrolla á Austfjörðum, þar sem ég ólst upp, eða klifurrolla, því að sum afbrigði hennar hafa lært að klifra upp girðingarstaura. Það mun vera um þessi sérstöku afbrigði sauðkindarinnar líkt og um forustuféð að þeim afbrigðum er ekki til að dreifa í öðrum löndum. Ég er því mótfallinn að stuggað sé við þessu fé eða gerðar ráðstafanir til að útrýma því. Ég mun þó ekki gera það að úrslitaatriði nú á síðustu þingdögum. En hin tvö fyrri málin eru þess háttar, sem hér eru á dagskrá, að ég fylgi þeim eindregið. Ég er þeirrar skoðunar, að smjörlíki, þó vont sé, sé þess háttar að við komumst ekki hjá því að framleiða það og megi gera þær breytingar sem um er rætt. Ég tel einnig að við eigum að stuðla að fækkun refa og minka. Ég vík því til hæstv. forseta að við afgreiddum öll þessi mál í breyttri röð við 3. umr. ef það mætti koma því þannig til leiðar að refirnir yrðu þá látnir annast útrýmingu garðrollunnar og við gætum eitrað að svo búnu fyrir þá með smjörlíki.
Þingræður haldnar á Alþingi Íslendinga



Herra forseti. Til utanrmn. var vísað till. Eyjólfs Konráðs Jónssonar o. fl. um sama efni. Utanrmn. taldi eðlilegt að flytja sjálfstæða till. um þessi mál og varð samstaða í utanrmn. um þá till. til ál. sem er á þskj. 578. Ég tel ekki þörf á að skýra þessa till. sérstaklega eða fylgja henni úr hlaði þar sem öllum þm. er mjög vel kunnugt um efni málsins og nýlega hefur verið höfð framsaga um till. sem gekk í svipaða átt. Með tilvísun til þess, að hér er um till. að ræða sem utanrmn. flytur öll, teljum við ekki þörf á því að vísa till. til n. og leggjum til að hún verði samþ. þegar við þessa umr.
Þingræður haldnar á Alþingi Íslendinga



Herra forseti. Ég vil segja í sambandi við það ákvæði til bráðabirgða sem hér hefur verið samþykkt, svo að það sé enginn misskilningur í því sambandi, að í n. var sú skoðun uppi að algjörlega óþarft væri að setja slíka heimild í lögin, allar slíkar heimildir væru fyrir hendi. Í fyrsta lagi greiðir ríkissjóður framlag á fjarlögum til Rafmagnsveitna ríkisins, 1 milljarð. Það framlag má hækka ef menn finna einhvers staðar peninga, sérstaklega ef þeir eru einhvers staðar afgangs, og ríkisstj. hefur allar heimildir til þess. Í öðru lagi er heimild í 7. gr. frv. til að greiða sérstakt framlag til varmaveitna og rafveitna. Er gert ráð fyrir 240 millj. og það má einnig hækka. Hér eru því allar heimildir fyrir hendi. Þetta er vandamál sem við viðurkenndum að þyrfti að taka á, en við teljum að ekki þurfi neina sérstaka viðbótarheimild. Það er út af fyrir sig saklaust, þó að ein heimildin enn bætist við, ef hæstv. ríkisstj. finnur einhvers staðar peninga til framkvæmdar málsins. Ég sé því ekkert því til fyrirstöðu að hún hafi þarna þrefaldar heimildir. En ég vildi taka þetta fram, þannig að ekki væri misskilningur varðandi afstöðu n. til málsins.
Þingræður haldnar á Alþingi Íslendinga



Herra forseti. Ég vil strax taka það fram, að ég er ákaflega ófróður um eðli þessa máls, og verð að játa, að ég hef ekki gefið mér mikinn tíma til að fara yfir málsskjöl eða kynna mér hvað sé rétt og hvað sé rangt í þessu máli. Fullyrt er að Skúli Pálsson á Laxalóni eigi kröfu á hendur ríkissjóði vegna aðdraganda þess að hann varð fyrir miklu tjóni þar, og ég vil siður en svo neitt draga úr því að svo kunni að vera. Ég er alls ekki dómbær um það atriði. Ég verð hins vegar að segja það alveg eins og er, að mér finnst málsmeðferðin varðandi þetta mál nokkuð óvenjuleg. Það er skipuð nefnd til að rannsaka málið og út af fyrir sig er það ekkert óeðlilegt, hún hefur gert það, en hitt er ljóst, að það er og hefur verið meginregla í sambandi við þá, sem bótarétt eiga á hendur ríkinu, að annaðhvort öðlast þeir þann rétt eftir dómsniðurstöðu eða niðurstöðu gerðadóms. Hvor leiðin sem farin er sýnist mér að það væri fordæmalítið að greiða bætur öðruvísi en að undangengnum einhverjum úrskurði þar sem málið hefði verið rannsakað með venjulegum réttarfarsaðferðum. Hin leiðin er svo sú, að Alþ. samþykki að veita Skúla Pálssyni á Laxalóni ákveðið framlag á fjárlögum með ákveðnum rökstuðningi. Það er líka hægt að gera en slíkt verður að sjálfsögðu ekki gert öðruvísi en með ákvörðun í fjárlögum. Ég vil því strax lýsa yfir því, að ef þessi till. verður samþ. hlýtur samt lokaafgreiðsla málsins að bíða afgreiðslu næstu fjárlaga, og vegna þess að þetta er fjárhagslegs eðlis teldi ég það algert brot á öllum viðteknum venjum hér á Alþ. ef máli þessu væri ekki nú vísað til fjvn. Við skulum vænta þess, að hún taki sér ekki allt of langan tíma til umsagnar um málið, en ég held að ekki verði undan því vikist að gefa henni kost á að fjalla um málið og um málsmeðferð ekki síður. Ég er síður en svo að segja það með þessum orðum mínum að nefndur maður, Skúli Pálsson á Laxalóni, kunni ekki að eiga þann rétt sem rætt hefur verið um að hann eigi. En ég óska hins vegar eftir því, að málið hljóti eðlilega málsmeðferð, og legg því til að því verði vísað til hv. fjvn.
Þingræður haldnar á Alþingi Íslendinga



Herra forseti. Í þessari brtt. fjmrh. felst að draga úr ákveðnum skuldbindingum Alþingis varðandi fjármögnun þeirra verkefna sem í frv. felast, sem ég taldi nauðsynlegar og samþykktar væru við atkvgr. við 2. umr. Ég tel mig hafa sýnt nægilega fram á vilja minn í þessu máli og fyrir framgangi þess. Þessi atkvgr. reynir því á afstöðu margra annarra þm. en mín til brtt. og þessa máls í heild. Því greiði ég ekki atkv.
Þingræður haldnar á Alþingi Íslendinga



Þar sem þinglausnir eiga að fara fram í dag mun þetta verða síðasti fundur þingdeildarinnar á 102. löggjafarþingi. Ég vil nota þetta tækifæri til að færa hv. þdm. einlægar þakkir fyrir hið ánægjulega samstarf í hvívetna svo og mikið umburðarlyndi í minn garð sem forseta. Ég færi skrifurum deildarinnar bestu þakkir fyrir mikla samviskusemi og ágætlega unnin störf. Einnig þakka ég varaforsetum deildarinnar fyrir þeirra góðu aðstoð og liðsinni við forsetastörf. Skrifstofustjóra Alþingis og öllu starfsfólki þessarar stofnunar færi ég hlýjar þakkir fyrir mikil og góð störf í þágu okkar þm. og Alþingis um leið. Ég árna ykkur öllum alls velfarnaðar á sumrinu og læt í ljós þá ósk að við megum öll hittast heil að hausti.



Herra forseti. Fyrir hönd okkar þdm. vil ég þakka forseta góðar óskir í okkar garð. Jafnframt vil ég þakka honum fyrir hönd okkar allra umburðarlyndi við okkur og í senn röggsama og réttláta fundarstjórn. Skrifstofustjóra Alþingis og starfsfólki öllu færi ég einnig þakkir okkar þdm. Starfsfólki þingsins, hæstv. forseta og fjölskyldu hans óska ég gleðilegs sumars. Ég bið hv. dm. að taka undir þá ósk og staðfesta hana með því að rísa úr sætum. - 
            



Ég þakka hv. 5. þm. Vesturl. fyrir hlý orð og persónulegar óskir í minn garð og fjölskyldu minnar og hv. þdm. fyrir að taka undir. Um leið endurtek ég óskir mínar um farsæld og heill í framtíðinni til ykkar allra.
Þingræður haldnar á Alþingi Íslendinga



Ég þakka traust mér sýnt. Nú fer fram kjör 1. varaforseta hv. deildar. Fyrsti varaforseti var kosinn Alexander Stefánsson, 1. þm. Vesturl., með 32 atkv. - Guðmundur J. Guðmundsson, 7. þm. Reykv., hlaut 1 atkv., en 6 seðlar voru auðir. Annar varaforseti var kosinn Garðar Sigurðsson, 4. þm. Suðurl, með 35 atkv. 2 seðlar voru auðir. Þessu næst voru kosnir skrifarar deildarinnar að viðhafðri hlutfallskosningu. Fram komu tveir listar. Á A-lista var ÓÞÞ, á B-lista HBI.- Þar sem eigi voru fleiri menn tilnefndir en kjósa skyldi lýsti forseti yfir að kjörnir væru án atkvgr.: Ólafur Þ. Þórðarson, 5. þm. Vestf., og Halldór Blöndal, 7. landsk. þm. Hlutað var um sæti deildarmanna samkv. þingsköpum og fór sætahlutunin á þessa leið: 11. sæti hlaut Albert Guðmundsson. 12. - - Jósef H. Þorgeirsson. 13. - - Páll Pétursson. 14. - - Ingólfur Guðnason. 15. - - Halldór Ásgrímsson. 16. - - Friðrik Sophusson. 17. - - Þórarinn Sigurjónsson. 18. - - Karvel Pálmason. 19. - - Garðar Sigurðsson. 20. - - Guðmundur G. Þórarinsson. 21. - - Árni Gunnarsson. 22. - - Birgir Ísl. Gunnarsson. 23. - - Guðmundur J. Guðmundsson. 24. - - Guðrún Helgadóttir. 25. - - Jóhanna Sigurðardóttir. 26. - - Matthías Á. Mathiesen. 27. - - Magnús H. Magnússon. 28. - - Sighvatur Björgvinsson. 29. - - Vilmundur Gylfason. 30. - - Eggert Haukdal. 31. - - Steinþór Gestsson. 32. - - Ólafur G. Einarsson. 33. - - Skúli Alexandersson. 34. - - Geir Hallgrímsson. 35. - - Alexander Stefánsson. 36. - - Benedikt Gröndal. 37. - - Pétur Sigurðsson. 38. - - Stefán Valgeirsson. 39. - - Jóhann Einvarðsson. 40. - - Matthías Bjarnason. Við kosningu nefndanna komu fram þrír listar með jafnmörgum nöfnum samtals hverju sinni og menn skyldi kjósa. Kosningar fóru því fram án atkvgr., og urðu nefndir svo skipaðar: 1. Fjárveitinganefnd. Þórarinn Sigurjónsson (A), Lárus Jónsson (B), Geir Gunnarsson (A), Friðrik Sophusson (B), Karvel Pálmason (C), Alexander Stefánsson (A), Guðmundur Karlsson (B), Guðmundur Bjarnason (A), Eggert Haukdal (B). 2. Utanríkismálanefnd. Aðalmenn: Halldór Ásgrímsson (A), Geir Hallgrímsson (B), Ólafur Ragnar Grímsson (A), Albert Guðmundsson (B), Benedikt Gröndal (C), Jóhann Einvarðsson (A), Eyjólfur Konráð Jónsson (B). Varamenn: Guðmundur Bjarnason (A), Matthías Á. Mathiesen (B), Guðrún Helgadóttir (A), Friðjón Þórðarson (B), Karl Steinar Guðnason (C), Guðmundur G. Þórarinsson (A), Birgir Ísl. Gunnarsson (B). 3. Atvinnumálanefnd. Halldór Ásgrímsson (A), Eggert Haukdal (B), Garðar Sigurðsson (A), Friðrik Sophusson (B), Magnús H. Magnússon (C), Ólafur Þ. Þórðarson (A), Egill Jónsson (B). 4. Allsherjarnefnd. Páll Pétursson (A), Halldór Blöndal (B), Guðrún Helgadóttir (A), Birgir Ísl. Gunnarsson (B), Jóhanna Sigurðardóttir (C), Guðmundur G. Þórarinsson (A), Steinþór Gestsson (B).
Þingræður haldnar á Alþingi Íslendinga



Ég þakka hv. þdm. fyrir það traust, sem mér hefur verið sýnt, um leið og ég læt í ljós óskir um gott samstarf við þingheim. Hinn kjörni forseti lét fara fram kosningu fyrri varaforseta. Kosningu hlaut Þorv. Garðar Kristjánsson, 4. þm. Vestf., með 19 atkv. - Einn seðill var auður. Annar varaforseti var kosinn Guðmundur Bjarnason, 5. þm. Norðurl. e., með 18 atkv. - 2 seðlar voru auðir. Þessu næst voru kosnir skrifarar deildarinnar að viðhafðri hlutfallskosningu. Fram komu tveir listar. Á A-lista var DA, á B-lista EgJ. - Samkv. því lýsti forseti yfir að kjörnir væru án atkvgr.: Davíð Aðalsteinsson, 3. þm. Vesturl., og Egill Jónsson, 11. landsk. þm. Hlutað var um sæti deildarmanna skv. þingsköpum og fór sætahlutunin á þessa leið: 7. sæti hlaut Þorv. Garðar Kristjánsson. 8. - - Ólafur Ragnar Grímsson. 9. - - Guðmundur Bjarnason. 10. - - Lárus Jónsson. 11. - - Jón Helgason. 12. - - Geir Gunnarsson. 13. - - Eiður Guðnason. 14. - - Stefán Jónsson. 15. - - Eyjólfur Konráð Jónsson. 16. - - Karl Steinar Guðnason. 17. - - Stefán Guðmundsson. 18. - - Kjartan Jóhannsson. 19. - - Guðmundur Karlsson. 20. - - Salome Þorkelsdóttir. Aldursforseti, Steinþór Gestsson, 2. þm. Suðurl., setti fundinn. Deildina skipuðu þessir þingmenn: 1. Albert Guðmundsson, 3. þm. Reykv. 2. Alexander Stefánsson, 1. þm. Vesturl. 3. Árni Gunnarsson, 6. þm. Noðurl. e. 4. Benedikt Gröndal, 4. þm. Reykv. 5. Birgir Ísl. Gunnarsson, 6. þm. Reykv. 6. Eggert Haukdal, 6. þm. Suðurl. 7. Friðjón Þórðarson, 2. þm. Vesturl. 8. Friðrik Sophusson, 10. þm. Reykv. 9. Garðar Sigurðsson, 4. þm. Suðurl. 10. Geir Hallgrímsson, 1. þm. Reykv. 11. Guðmundur J. Guðmundsson, 7. þm. Reykv. 12. Guðmundur G. Þórarinsson, 12. þm. Reykv. 13. Guðrún Helgadóttir, 8. landsk. þm. 14. Halldór Ásgrímsson, 3. þm. Austurl. 15. Halldór Blöndal, 7. landsk. þm. 16. Hjörleifur Guttormsson, 5. þm. Austurl. 17. Ingólfur Guðnason, 5. þm. Norðurl. v. 18. Ingvar Gíslason, 1. þm. Norðurl. e. 19. Jóhann Einvarðsson, 5. þm. Reykn. 20. Jóhanna Sigurðardóttir, 10. landsk. þm. 21. Jósef H. Þorgeirsson, 2. landsk. þm. 22. Karvel Pálmason, 6. landsk. þm. 23. Magnús H. Magnússon, 5. þm. Suðurl. 24. Matthías Bjarnason, 1. þm. Vestf. 25. Matthías Á. Mathiesen, 1. þm. Reykn. 26. Ólafur G. Einarsson, 3. þm. Reykn. 27. Ólafur Þ. Þórðarson, 5. þm. Vestf. 28. Páll Pétursson, 1. þm. Norðurl. v. 29. Pálmi Jónsson, 2. þm. Norðurl. v. 30. Pétur Sigurðsson, 1. landsk. þm. 31. Ragnar Arnalds, 4. þm. Norðurl. v. 32. Sighvatur Björgvinsson, 3. þm. Vestf. 33. Skúli Alexandersson, 4. þm. Vesturl. 34. Stefán Valgeirsson, 2. þm. Norðurl. e. 35. Steingrímur Hermannsson, 2. þm. Vestf. 36. Steinþór Gestsson, 2. þm. Suðurl. 37. Svavar Gestsson, 2. þm. Reykv. 38. Sverrir Hermannsson, 4. þm. Austurl. 39. Vilmundur Gylfason, 9. þm. Reykv. 40. Þórarinn Sigurjónsson, 1. þm. Suðurl. Gengið var til forsetakosningar. Kosningu hlaut Sverrir Hermannsson, 4. þm. Austurl., með 38 atkv. - Einn seðill var ógildur. Hinn kjörni forseti tók við fundarstjórn.
Þingræður haldnar á Alþingi Íslendinga



Herra forseti. Það er athyglisvert við þá nefndakosningu, sem hér hefur farið fram, að í þrjár nefndir hafa sitjandi ráðherrar verið kjörnir nefndarmenn og í eina mikilvæga nefnd hefur varamaður verið kjörinn, einnig sitjandi ráðherra. Nú er það svo, að enginn bókstafur er í lögum, hvorki í stjórnarskrá né þingsköpum, sem beinlínis bannar að ráðh., sem eru kjörnir þingmenn, geti setið í þingnefndum. En fræðimaðurinn Ólafur Jóhannesson komst að þeirri niðurstöðu, þegar hann skrifaði sína þekktu bók, að þetta hefði ekki tíðkast hér á landi. Nú hefur sú breyting orðið á allra síðustu tímum, að þetta gerist í vaxandi mæli. Ég vil hins vegar benda á, að samkv. upphafi stjórnarskrárinnar, eða nákvæmlega tiltekið 2. gr., á að vera hér á landi aðskilið löggjafarvald og framkvæmdavald. Það er ómögulegt annað en mótmæla því, þegar sjálfir ráðh., sem eru að forseta Íslands undanskildum æðstu menn framkvæmdavaldsins, setjast í hópum í þær nefndir, sem eru virkasti málefnalegur starfsvettvangur í sjálfu löggjafarþinginu. Nú er ráðh. raðað í þingnefndir, þó hvert einasta mannsbarn viti að það er atgjörlega útilokað að þeir geti rækt störf sín þar. Þeir hafa miklu meira en nóg að gera við að fylgjast með málum sínum í deildum og sameinuðu þingi og hafa ráðherrastörfin að auki. Það hefur verið óvenjulegt tímabil síðan í síðustu kosningum í desember. Látum það gott heita þó eitthvað bregði út af þegar þannig stendur á og stjórn er skipuð eftir að nefndir hafa verið kosnar. En á nýju þingi er þetta óafsakanlegt með öllu. Með því að gera þetta er núverandi ríkisstj. og Sjálfstfl., sem mun einn eiga hlut að máli, að gera störf Alþingis beinlínis háðuleg. Það er verið að hæðast að þinginu með því að setja menn yfirhlaðna af framkvæmdastörfum inn í hjarta sjálfs löggjafarvaldsins, þó að stjórnarskráin setji það grundvallaratriði, að hér eigi að vera aðskilið löggjafarvald og framkvæmdavald. Það, sem við þekkjum af hugmyndum í næstu löndum, sem oft eru ræddar hér, gengur frekar í hina áttina, að við ættum að taka upp kerfi Norðmanna og láta ráðh. ekki gegna þingstörfum, heldur losa þá undan þeim meðan þeir fara með framkvæmdavaldið í ráðuneytum. Þetta er allt næsta furðulegt og ég vara alvarlega við þessari þróun. Þetta er of alvarlegt mál til að hafa það að leiksoppi, bara af því að það hentar mönnum við það að reikna saman flokka og brot klofinna flokka í eitt skipti. Ég mótmæli enn á ný eindregið því, að það skuli vera gert hvað eftir annað, - og þar með skuli Alþingi leggja blessun sína yfir það, - að ráðh. sitji í fjöldamörgum nefndum. Þær eru nú orðnar fjórar hér í Nd. Ég veit ekki hvað þær verða margar í hinni deildinni eða hvað hæstv. forsrh. getur bætt á sig mörgum nefndum ofan á önnur störf. Þetta taldi ég rétt að kæmi fram, herra forseti, áður en nefndakosningu lýkur.



Frá mínum bæjardyrum ræður úrslitum það atriði sem hv. 4. þm. Reykv. minntist sjálfur á, að enginn stafur er um það í þingsköpum, að ráðh. megi ekki sitja eða geti ekki tekið kjöri í nefndir.
Þingræður haldnar á Alþingi Íslendinga



Það hefur komið fram ósk um að frestað verði kosningu þingfarakaupsnefndar. Er því leitað afbrigða um frestun kosningarinnar.



Herra forseti. Ég get út af fyrir sig fellt mig við þessa aðferð, að frestað sé kjöri þingfararkaupsnefndar með því að leita afbrigða. Að vísu vill svo til að ekkert er í þingsköpum um þetta þannig að tæpast verður talið að hér sé um afbrigði frá þingsköpum að tefla, en allt að einu hefur þessi háttur verið á hafður, að fella þetta að þingsköpum í afgreiðslu á kosningu nefndarinnar. Á hitt ber að líta, að hér gilda um þetta sérstök lög og kveðið er svo á um í þingfararkaupslögum, í 9. gr., að í upphafi þings skuli kosin þingfararkaupsnefnd. Fyrir því er það, að umboð það, sem þingfararkaupsnefnd, sem kosin var á síðasta þingi, hafði, er fallið úr gildi með öllu.



Herra forseti. Ég tók svo eftir að orðalagið hafi verið það, að komið hafi fram beiðni um að fresta kosningu þingfararkaupsnefndar. Hvaðan kom sú beiðni?



Ég sagði að það hefði komið fram ósk um það, og það var m.a. frá forsetum þingsins. Við kosningu nefndanna komu fram þrír listar með jafnmörgum nöfnum samtals og menn skyldi kjósa hverju sinni. Kosningar fóru því fram án atkvgr., og urðu nefndir svo skipaðar: 1. Fjárhags- og viðskiptanefnd. Davíð Aðalsteinsson (A), Eyjólfur Konráð Jónsson (B), Ólafur Ragnar Grímsson (A), Lárus Jónsson (B), Guðmundur Bjarnason (A), Kjartan Jóhannsson (C), Gunnar Thoroddsen (B). 2. Samgöngunefnd. Stefán Guðmundsson (A), Guðmundur Karlsson (B), Stefán Jónsson (A), Egill Jónsson (B), Jón Helgason (A), Eiður Guðnason (C), Lárus Jónsson (B). 3. Landbúnaðarnefnd. Jón Helgason (A), Egill Jónsson (B), Helgi Seljan (A), Þorv. Garðar Kristjánsson (B), Davíð Aðalsteinsson (A), Eiður Guðnason (C), Eyjólfur Konráð Jónsson (B). 4. Sjávarútvegsnefnd. Stefán Guðmundsson (A), Guðmundur Karlsson (B), Geir Gunnarsson (A), Gunnar Thoroddsen (B), Guðmundur Bjarnason (A), Kjartan Jóhannsson (C), Egill Jónsson (B). 5. Iðnaðarnefnd. Stefán Guðmundsson (A), Þorv. Garðar Kristjánsson (B), Stefán Jónsson (A), Gunnar Thoroddsen (B), Davíð Aðalsteinsson (A), Kjartan Jóhannsson (C), Egill Jónsson (B). 6. Félagsmálanefnd. Stefán Guðmundsson (A), Þorv. Garðar Kristjánsson (B), Ólafur Ragnar Grímsson (A), Salome Þorkelsdóttir (B), Guðmundur Bjarnason (A), Karl Steinar Guðnason (C), Guðmundur Karlsson (B). 7. Heilbrigðis- og trygginganefnd. Davíð Aðalsteinsson (A), Gunnar Thoroddsen (B), Helgi Seljan (A), Salome Þorkelsdóttir (B), Jón Helgason (A), Karl Steinar Guðnason (C), Lárus Jónsson (B). 8. Menntamálanefnd. Jón Helgason (A), Þorv. Garðar Kristjánsson (B), Ólafur Ragnar Grímsson (A), Salome Þorkelsdóttir (B), Davíð Aðalsteinsson (A), Karl Steinar Guðnason (C), Gunnar Thoroddsen (B). 9. Allsherjarnefnd. Stefán Guðmundsson (A), Eyjólfur Konráð Jónsson (B), Stefán Jónsson (A), Egill Jónsson (B), Jón Helgason (A), Eiður Guðnason (C), Salome Þorkelsdóttir (B). Þegar kosið var í menntmn. mælti
Þingræður haldnar á Alþingi Íslendinga



Mér hefur borist eftirfarandi bréf: „Reykjavík, 20. okt. 1980. Eiður Guðnason, 5. þm. Vesturl., hefur í dag ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni, leyfi ég mér með skírskotun til 138. gr. laga um kosningar til Alþingis að óska þess, að 1. varamaður Alþfl. í Vesturlandskjördæmi, Gunnar Már Kristófersson, formaður Alþýðusambands Vesturlands, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um að þér látið fram fara í sameinuðu þingi rannsókn á kjörbréfi varamanns. Helgi Seljan, forseti Ed.“ Þar sem Gunnar Már Kristófersson hefur ekki átt sæti á Alþingi á þessu kjörtímabili þarf að fara fram rannsókn á kjörbréfinu og vil ég biðja kjörbréfanefnd að taka það til athugunar. Verður gefið fundarhlé í 5 mínútur. (Fundarhlé.]



Herra forseti. Kjörbréfanefnd hefur haft til athugunar kjörbréf Gunnars Más Kristóferssonar, 1. varaþm. Alþfl. í Vesturlandskjördæmi. Kjörbréfanefnd gerir enga aths. við kjörbréfið og leggur til að það verði samþykkt.



Gunnar Már Kristófersson hefur áður átt sæti á Alþingi og hefur því undirritað eiðstaf. Býð ég hann velkominn til starfa hér.